הגרדום: מערכה 2

עלילה

סצנה שלפני כתוביות הפתיחה: שלושה צעירים: ויקטור, לקס וסקוט, משחקים ב"אתגר צ'ארלי צ'ארלי" ומצלמים את עצמם כדי להעלות סרטון לאינטרנט. לקס וסקוט מתלוצצים על כך ש"צ'ארלי" הוא שמו של שד מקסיקני. ויקטור מראה להם ספרון של המחזה "הגרדום" שבעטיו נהרג ילד בשם צ'ארלי גרימל בשנות ה-90, ומסביר שרוחו של הילד ממשיכה להופיע, וזהו אתגר צ'ארלי האמיתי. המחזה מספר על אוגוסט בנג'מין ראת'רפורד שנולד בשנת 1710 למשפחת איכרים ורצה בחיים טובים יותר. בעוד ויקטור קורא בקול, מתרחשים דברים מטרידים בחדר. השלושה בטוחים שזה תעלול מצידו של מרקוס, אחיו הקטן של ויקטור, אך הוא מכחיש. מאוחר יותר, ויקטור מוצא את מרקוס תלוי מת על שרשרת הנדנדה התלויה בחצר, כשספרון המחזה מושלך לידו. ויקטור רואה בין העצים דמות במסכת שק, ומיד שרשרת נוספת מהמתקן לוכדת אותו בצווארו ותולה אותו.
הנערה אנה רוּ היא ולוגרית המפעילה ערוץ יוטיוב. מילדותה שאפה אנה להיות שחקנית, אבל בני משפחתה זלזלו בה. אנה מחזיקה בתיקה תקליטור של סרט פנטזיה בשם "בחזרה לתָאיוֹלוּנְד" שאהבה לראות כילדה משום שהזדהתה רגשית עם הגיבורה, ועל קיר חדרה תלויה כרזת הסרט. כעת, אנה מתחילה ללמוד דרמה בבית ספר יוקרתי, ולשם כך היא עוברת להתגורר אצל אחותה החורגת ליסה, מעצבת תלבושות לתיאטרון העסוקה בהכנות לתצוגת תלבושות שעיצבה. ליסה מחזיקה בביתה בובות תצוגה וחפצי נוי בסגנון וינטג', כולל פסל גרגויל שלדבריה מרחיק רוחות רפאים. בבוקר יומה הראשון בבית הספר, אחרי שאנה יוצאת מהבית, ליסה מבחינה שהגרגויל לא נמצא במקומו, ומניחה שאנה העבירה את הפסל.
בשיעור דרמה הראשון, המורה מר שלייק מודיע שבקרוב יגיע סקוט למונט, מאתר כשרונות מטעם אוניברסיטת ניו יורק, ועל התלמידים להכין מונולוג למבחן במה. אנה מתנדבת לדקלם את מונולוג הגיבורה מתוך "בחזרה לתאיולונד", אבל בטחונה העצמי מתערער והיא מתבזה בפני שלייק והתלמידים. בחצר בית הספר יוצר איתה קשר התלמיד קייד פארקר שראה את אירוע הדקלום המביך שלה, והוא מנחם אותה. ביושבה מול מחשב בספרייה, מתקבלת בערוץ היוטיוב של אנה הודעה ממשתמש שכינויו "כמעטמפורסם99" שראה סרטון שבו היא עושה סיאנס, ושולח לה קישור לסרטון של ויקטור, לקס וסקוט מסצנת הפתיחה. אנה רואה שזהו סרטון ויראלי עם מיליוני צפיות, ושואלת בספרייה את ספרון המחזה "הגרדום". בבית היא מקליטה הקראת מונולוג מהמחזה ומעלה סרטון יוטיוב שאותו היא מתייגת בתגים: "אתגר צ'ארלי"; "הגרדום". בשיעור דרמה הבא, אנה מתעקשת לעלות לבמה למרות ספקנותו של שלייק, מדקלמת בהצלחה את המונולוג מתוך "הגרדום", זוכה למחיאות כפיים ומחמאות מצד שלייק, והופכת לכוכבת המגמה. אחרי השיעור, היא פוגשת במסדרון את קייד שמזמין אותה לדייט.
סרטון "אתגר צ'ארלי" זוכה ליותר מ-900 אלף צפיות, אבל מגיבים רבים טענו שראו את השולחן בחדר זז. אנה ממהרת לצפות בעצמה בסרטון, ורואה שהשולחן אכן זז. בהקלטת סרטון שני בסדרת "אתגר צ'ארלי", מנורת שולחן בחדר מתעופפת בעוצמה ומתנפצת אל הקיר, וגם הסרטון הזה הופך לוויראלי. אימא של אנה וליסה ראתה את הסרטון, מתקשרת למחרת בדאגה אל ליסה, וזו מבטיחה לברר את העניין עם אנה. בדייט עם קייד בערב, אנה מספרת שמספר הצפיות הרב נראה לה מוזר. במהלך הדייט מתברר להפתעת אנה שהוריו של קייד הם זוג שחקני ברודוויי מפורסמים, קרייג וקייט פארקר. הוא לוקח אותה לבקר את הוריו שמספרים לה שקייד בילדותו שיחק בסדרת טלוויזיה פופולרית. אבל הוא מסתייג מאזכור העניין, ובנסיעתם אחר כך, קייד מסביר לאנה שהוא מאס בלחץ של הוריו שיהיה שחקן. בדרך הם עוצרים בתחנת דלק וקייד נכנס לחנות הנוחות במקום. בזמן שהיא מחכה, אנה רואה במראה חזיון שווא שבו גופה תלויה בחבל מתורן הפנס שעל גג החנות. שתי נערות ניגשות למכונית אחרי שזיהו את אנה מהיוטיוב, ומבקשות לצלם סלפי איתה. הן מספרות לתדהמתה שנראה כאילו צ'ארלי היה איתה בחדר, מביעות הערכה על שהוא "בחר בה", ומסתלקות. בינתיים בבית, ליסה נכנסת לחדר של אנה להחזיר מטען ששאלה ממנה עבור הלפטופ, מוצאת דפים שאנה צילמה מהספרון ועשתה בהם סימונים שונים, ומתייחסת לכך בשאט נפש.
הסרטון השני בסדרת "אתגר צ'ארלי" משיג למעלה ממיליון צפיות. אחת התגובות היא הודעה צ'אט מ"כמעטמפורסם99" ובה קישור לבלוג עם פוסטים מהשנים 2016–2017, המספרים את פרשת צ'ארלי גרימל שנהרג בתאונה במהלך הצגת בית הספר בביאטריס. הדלתות הצונחות של הגרדום נפתחו תחת רגליו לאחר שהחליף בתפקיד "אוגוסט" את התלמיד ריק האוזר שפרש מההפקה עקב מחלה (מצורף סרטון התאונה, שמופיע כסצנת הפתיחה של הסרט הקודם). אחר כך יש מידע על פרשת רצח התלמידים ריס האוזר, ריאן שוס וקסידי ספילקר (שלושת גיבורי הסרט הקודם): פפייפר רוס, בתו של צ'ארלי גרימל, ואמא שלה, שהייתה חברתו של צ'ארלי, נעצרו כמעורבות ברצח השלושה, ואושפזו במוסד פסיכיאטרי. בתחתית הדף מופיעה תמונה של לקס וסקוט (מסצנת הפתיחה) ששיחקו באתגר, עם בקשה מהגולשים למסור מידע לגבי גורל השניים. בלילה אנה צופה בסרטון שלה, ולחרדתה נראית דמות התליין (מהסרט הקודם) בדלת הארון. היא ניגשת בחשש לארון, ולפתע הדלת נטרקת על אצבעותיה. אנה נכנסת לחדר של ליסה לחבוש את אצבעה הפצועה, ומאחורי גבה נראית צללית התליין. כשהיא מסתובבת, אין איש, אבל נראים סימני עקבות על הרצפה. הסימנים מובילים את אנה למטבח, שם היא וליסה נתקלות זו בזו, וסימני העקבות נעלמים. ליסה המבוהלת כועסת על אנה ודורשת שהיא תחדל מלעסוק ב"אתגר צ'ארלי". למחרת, אנה המפוחדת פונה אל מר שלייק ומבקשת ממנו לוותר על המונולוג מ"הגרדום" ולקרוא טקסט אחר, אך הוא דוחה את בקשתה.
בערב, קייד ואנה הולכים למסיבה בביתו של ניק, חבר של קייד. בעיצומה של המסיבה, קייד לוקח את אנה לעלות לבקתה שניק והוא בנו על עץ עבות. היא מבקשת ממנו לצלם אותה מדקלמת מונולוג נוסף, אך הוא מעדיף להימנע מכך. הם מתנשקים בלהט, ולפתע הוא מתחיל להיחנק, רצפת הבקתה נשברת תחתיו, הוא נופל תלוי בלולאת חבל, ואז מופיעה מלמטה דמות התליין. אולם זה היה חזיון תעתועים. קייד כועס עליה שהיא חנקה אותו כמעט עד שהתעלף, ודורש שתסביר מה קורה לה. אנה המבועתת דורשת שהוא יחזיר אותה הביתה מיד. באותו הזמן, ליסה בבית עסוקה בתפירת תלבושת שהיא מכינה לתצוגה שלה. הטלוויזיה נדלקת מעצמה ומוצגת סצנה מתוך "בחזרה לתאיולונד", ופני השומרים נראים כפני שדים. בהיסח הדעת היא דוקרת את אצבעה במחט וניגשת לארון לחבוש את האצבע. אחת מבובות התצוגה, בדמות התליין, מתקרבת אליה מאחור ומושיטה אצבעות אל צווארה. ליסה מסתובבת מבוהלת, אך הבובה קפאה על מקומה. היא מסירה בחשש את כיסוי השק מראש הבובה, ומגלה את פני השד שנראו בטלוויזיה קודם. באותו רגע נכנסת אנה. כאשר ליסה פונה שוב לאחור, בובת התליין נעלמה, אך בידה נותרה פיסת שק שנתלשה.
בשעה מאוחרת בלילה, אנה מקבלת מ"כמעטמפורסם99" קישור לסרטון שבו נראית לקס מבועתת, ומספרת שמשהו קורה לה מאז אותו לילה שבו שיחקה באתגר, ומראה סימני שפשוף קשים על צווארה. היא מתקשה לנשום ואין לה עם מי לדבר, ולא יודעת כמה זמן היא תחזיק מעמד. בשיעור היסטוריה, אנה הרדומה ממחסור בשינה, מתבקשת לקרוא קטע על הנשיא קנדי, אבל הטקטס מתעוות לכדי המונולוג  שלפני התלייה. במקום ספר הלימוד, מופיע ספרון המחזה, ויד נשלחת מתוכו לעבר צווארה. היא בורחת בפאניקה מהכיתה לשירותים, ורואה במראה סימני שפשוף חבל על הצוואר, כמו אצל לקס. היא חוזרת הביתה, מכניסה את הספרון למגרה, חוסמת את "כמעטמפורסם99" וחובשת את הצוואר. למחרת היא מבקשת שנית משלייק להחליף את המונולוג מ"הגרדום" בקטע אחר. למרות סירובו, היא עולה לבמה, מציגה את המונולוג של לקס מהסרטון וזוכה למחיאות כפיים ומחמאה משלייק, שלתדהמתה אומר לה שהוא שמח שהחליטה להיצמד ל"הגרדום".
בבית, בזמן שליסה מתקלחת, דלת חדר האמבטיה נפתחת מאליה. היא יוצאת מהמקלחת ודורכת על קצה חבל המונח על הרצפה. ליסה הולכת לאורך החבל, ולזוועתה הוא קשור לעץ בחצר ומלולאתו תלויה גופת הכלב שלה. אנה חוזרת והן קוראות לשוטר. אחר כך הן מתחבקות, ולפתע הספרון מופיע ללא הסבר בידה של אנה המבוהלת. ליסה רואה את הספרון, קורעת אותו בזעם וטוענת שעיסוקה של אנה במחזה פוגע בשתיהן. למראה החבישה על הצוואר, ליסה חושדת שאנה פוגעת בעצמה. בין השתיים מתגלע ויכוח על רקע הזלזול רב השנים ביכולותיה של אנה, שמבהירה שמבחן הבמה חשוב לה כמו תצוגת התלבושות עבור ליסה, שמצידה מטיחה באנה שהיא חסרת כישרון. למחרת, אנה במעבדת המחשבים בבית הספר, בודקת בגוגל איך אפשר להפסיק את קללת אתגר צ'ארלי. מתקבלת תשובה מ"כמעטמפורסם99", עם קישור לדף אינטרנט שכותרתו "אתגר צ'ארלי המושלם", ופוסט המסביר שהדרך היחידה לרצות את צ'ארלי ולהפסיק את האתגר היא להקריב קורבן מרצון. מיד מופיע שידור חי בהזרמת מדיה ובו לקס מסבירה שבסוף המחזה, הכפרי תולה את עצמו. בתקרת חדרה מותקן חבל תלייה, והיא קמה ומכניסה את ראשה ללולאה. אנה שולחת לה הודעת בקשה לא להתאבד, משום ששתיהן חוות את אותו מצב, ויחד יוכלו לצאת מזה. לקס נענית, אבל התליין מופיע מאחורי גבה. אנה מנסה להזהיר את לקס, אבל הסוללה מתרוקנת והלפטופ כבה. היא חוטפת מטען מתלמידה אחרת, מתחברת שוב ושואלת את לקס אם היא בסדר. לקס מפנה את ראשה למצלמה, לולאת החבל כרוכה על צווארה ומטיחה אותה במחשב. נכנסת הודעה מ"כמעטמפורסם99" שמסביר לאנה שאם היא רוצה לסיים את זה, אל לה לשבת במעבדת המחשבים. היא מבינה שהאלמוני צופה בה, ואז רואה את התלמיד ג'יימס פ', מסתכל לעברה דרך חלון המעבדה כשהוא עוטה ברדס, ופונה להסתלק. היא יוצאת ורודפת אחריו, אבל בחצר הוא נעלם ממנה, כאילו זו הייתה הזיה.
בשעת אחר צהריים באותו יום, מתקיים מבחן הבמה בנוכחותו של סקוט למונט, הסקאוט. אנה נקראת אל הבמה. בתחילה היא נסוגה, ואז מוצאת בכיס מכנסיה את ספרון המחזה, מבינה שהיא נאלצת לגלם את תפקידה במלואו, ועולה לבמה להציג את המונולוג שלה. הופעתה קוצרת הצלחה רבתי, ולמונט מציע לה לשמחתה ללמוד משחק באוניברסיטת ניו יורק במלגה מלאה. באותו זמן, ליסה מתכוננת בבית לצאת לתצוגת התלבושות שלה. לפני שהיא יוצאת, ליסה משאירה לאנה הודעה קולית עם איחולי הצלחה במבחן הבמה והתנצלות על דבריה הפוגעניים. פתאום מתחוללת בתוך הבית סערה, התליין מופיע בחדר וחונק את ליסה למוות באמצעות סרט המדידה שלה. בסצנה הבאה, אנה והוריה באים אל הבית הריק אחרי ההלוויה. קייד בביתו קורא באינטרנט כתבה מאוקטובר 2013 על מעצרה של פפייפר רוס בגין הרצח המשולש בביאטריס, נברסקה. לכתבה מצורף סרטון שהודלף, כפי צולם במצלמת הגוף של השוטרים שבאו לביתה של פפייפר (סצנת הסיום של הסרט הקודם), ומוכיח שרוחו של צ'ארלי ממשיכה להתקיים בדמות התליין שהוא היה אמור לגלם במחזה. קייד ממשיך וקורא תכנים נוספים השופכים אור על נסיבות מותו של צ'ארלי גרימל ב-1993 ומעורבות פפייפר ואמא שלה ברצח המשולש כעבור עשרים שנה, ואישפוזן. בינתיים, אנה בודקת הודעות מהמשתמש המסתורי, המתרעם על שהיא מתעלמת ממנו. הוא מסביר בהודעותיו שאתגר צ'ארלי תובע קורבן, ועליה לקיים את "האתגר המושלם" עד תומו. לבסוף הוא שולח לה תמונת גרדום עם שני חבלי תלייה בצירוף ההודעה "בניתי את זה בשבילך". מבועתת, אנה מטיחה את הלפטופ בקיר ושוברת אותו.
קייד מתקשר לנחם את אנה על מות ליסה, ואומר שהוא חקר עוד את פרשת המחזה ומצא מי יכול לשים לזה סוף. הם נוסעים למוסד שבו כלואה פפייפר. בהיכנסם למוסד, מכונית נוספת עוצרת בחוץ ליד מכוניתם. הם מוצאים את פפייפר כבולה בשלשלת לכיסא גלגלים וכפותה בכתונת משוגעים. על קירות חדרה חרות השם "צ'ארלי" ותלויים דפי המחזה "הגרדום". אנה מסבירה לפפייפר שהיא חשבה שהאתגר הוא סתם משחק מטופש, אבל אחותה מתה והיא מבקשת לדעת מה לעשות כדי להפסיק את הרציחות. פפייפר עונה שהם צריכים להיזהר באזכור שמו של צ'ארלי. היא מסבירה שהיא ארגנה את המחזה ב-2013 כדי לנקום באחראים למות אביה. היא מוסיפה שהרציחות לא ייפסקו עד שיהיה קורבן מרצון, ואז נתקפת טירוף ומנסה להתנפל עליהם, והם נמלטים. כאשר הם יוצאים מהמקום, אנה מוחקת את חשבון היוטיוב שלה, ואז מתנפל עליהם אדם בתלבושת תליין (לא רוח הרפאים שהופיעה עד כה) וגורר אותם אל גרדום כפול הניצב בקרחת יער, כשידיהם כפותות וראשיהם מכוסים בשק. הוא מסיר מעליהם את כיסויי השק, ואנה מבינה שזהו "כמעטמפורסם99" ששלח לה את ההודעות וצפה בה כל הזמן. התליין מסביר ש"הוא" (צ'ארלי) רוצה שאחד מהם יבחר להיות קורבן מרצון, ואנה מתחננת שיתלה אותה כי האשמה בה, וייחוס על קייד. תליין הרפאים מופיע למרגלות הגרדום, התליין האנושי פותח את הדלתות הצונחות מתחת לרגלי קייד, והוא נתלה. תליין הרפאים נעמד לצידו של התליין האנושי השולח ידו אל ידית התלייה של אנה. ברגעיה האחרונים, אנה הוזה וממלמלת את המונולוג של גיבורת "בחזרה לתאיולונד", ואז נתלית למוות.
מהיער יוצאות דמויות עטויות שקים ומתייצבות נוכח הגרדום. התליין האנושי מסיר את הכיסוי מראשו, ומתברר שזהו ויקטור. גם הדמויות הנוספות מסירות את הכיסויים ומתגלות כדמויות שהופיעו לכל אורך הסרט, ביניהן: לקס וסקוט; שתי הנערות שהצטלמו עם אנה; ניק והוריו של קייד. אז מתברר שקייד לא מת, אלא תלייתו בוימה למראית עין. ויקטור מחלץ אותו מהגרדום, קייד טופח על שכמו, ואז ניגשים אליו הוריו ומחבקים אותו בגאווה על משחקו. הנוכחים משתהים לצפות באנה המתה, ואז ניגש קייד למצלמה ואומר לצופים שהוא "כמעטמפורסם99" ומקווה שהם נהנו מאתגר צ'ארלי המושלם. קייד מחייך ומכבה את המצלמה.

הפקה

ב-29 באוגוסט 2017 נודע שסרט ההמשך של "הגרדום" צולם בחשאי במהלך סתיו 2016, והקרנת מבחן התקיימה במתחם חברת "האחים וורנר" בברבנק, קליפורניה, לעיני קהל צופים גילאי 13–25. באוגוסט 2018 אישר ג'ייסון בלאם שצילומי הסרט הסתיימו.
בניגוד לסגנון הפאונד פוטג' שאיפיין את הסרט המקורי, סרט ההמשך משלב צילום קולנועי מסורתי עם טכנולוגיות מודרניות, כולל סצנות שצולמו בטלפון סלולרי, הזרמת מדיה ורשתות חברתיות.
אחד מאתרי הצילום של הסרט הוא קולג' San Joaquin למשפטים  בעיר קלוביס  הסמוכה לפרזנו, קליפורניה, בה צולם הסרט הראשון.

הפצה

הצגת בכורה באירופה התקיימה בשוודיה ב-31 במאי 2019. הסרט צפוי לצאת לבתי קולנוע נבחרים בארצות הברית ובהזרמת מדיה ב-25 באוקטובר 2019, במסגרת עונת סרטי ליל כל הקדושים, ולא יופץ בפורמט Blu-ray.
ב-11 בספטמבר 2019 הופץ קדימון טיזר שממנו עולה שעלילת הסרט מתקיימת באותו יקום קולנועי שנוצר בסרט הראשון, כולל חזרת רוח הרפאים של צ'ארלי גרימל.

ביקורות

עם היוודע תאריך ההפצה, ריאן סקוט הביע באתר Movie Web את דעתו שהעובדה שהסרט יופץ זמן כה רב אחרי שהתקיימו הקרנות מבחן, לא מבשרת טוב לכל סרט קולנוע, וסרט אימה דל תקציב בפרט.